شاعر : بانک سیمک
چہ مُجاں استینے سرا کشّیت
دُور چہ ماران ءِ کمیں کوھاں
کوکر گُشئے نتھا ءِ سر ءِ پاگ اِنت
جیھر تئی امبوئیں گُلالِکّاں
تْرمپ تئی مورتیں جابہ ءِ تیر اَنت
شپ گروک میان ءِ گْروھبریں تیگ اِنت
او زِری نوداں گوں شما عرض اِنت
لنڈو ءُ شانک ءِ مینگ اِت فرض اِنت
آ شھیدانی زیارتاں مین اِت
در کپیت سالونک دْروشمیں نتھا
جواں نہ اِنت براھندگ ھما گیگاں
گپتگ اَت گور ءِ کَلّر ءُ ھیسپاں
دنزئِے ماں ڈلشائیں بروتان اَنت
ماں بروتان ءُ بْرنگیں ریشّاں
گال ءُ بولی بیت گوں زِری نوداں
شما کئی چمّ ءِ گْریتگیں ارس اِت
شما کئی تُنّیگیں دل ءِ آہ اِت
شما کئی منّتاں منا مینتہ
چو جواب داتہ تانھی نوداں
ما سیمک ءِ مِنّتاں ترا مینتہ
ما سیمک ءِ چمّ ءِ گْریتگیں ارس اِنت
ما سیمک ءِ دردیگیں دل ءِ آہ اِنت
ما جنے ویران گونگ ءَ دیستہ
رنگ ئِے چو آسانی پُراں گَشتہ
پہ توئِے نتھا ءَ گنوک بیتّہ
میتگ ءِ رانڈو چو منا ریپ اَنت
چہ دیرو ءِ ورناھاں گچین یکّے
ڈیرو ءِ ورناہ کُلّ منی بْرات اَنت
منی چِنا نتھا ماں مُہیمّان اِنت
پہ منا کاریت چیٹ ءُ چُنّیاں
سر منی چُنّیاں نہ بیت وازار
پاد گوں لھڑی رَتکگیں کَوشاں
من وتی جیگ پہ نُھمتے بستگ
مَرگ ئِے بوجیت یا سونڑہیں نتھا
گوں مجید عاجز ءِ منہ واری ءَ